Այս է իմ զգացումս, եւ ես կ՚ուզեմ այս քանի մը խօսքերով թարգման հանդիսանալ ոչ անհատի մը կամ անհատներու, բայց իմ ժողովուրդին, գէթ այս պահուն Արեւմտեան թեմի մէջ ապրող Հիւսիսային Ամերիկայի արեւմուտքը ներկայացնող իմ ժողովուրդի զաւակներուն զգացումներուն։ Այս է նաեւ մեր աղօթքը առ բարին Աստուած, որ Տէրը անսասան պահէ Հայաստանեայց Առաքելական մեր Մայր Սուրբ Եկեղեցին։ Տէրը նաեւ զօրացնէ մեզ իւրաքանչիւրս՝ հայ հոգեւորականը եւ հոգեւորականաց ողջ դասը, նաեւ զինուորագրեալ հոգեւոր դասը, որպէսզի մենք, ձեռք-ձեռքի տալով, խոնարհինք մեր ժողովուրդին առջեւ, ծառայենք մեր ժողովուրդին, պիտի շարունակենք ծառայել աւելի ջանադիր եւ նախանձախնդիր ոգիով, աւելի մեծ սիրով, նաեւ նուիրումով, որովհետեւ մենք կ՚ուզենք մեր կեանքը այնպիսի կեանքի մը վերածել, որ Աստուծոյ ընծայուած ըլլայ, փառաւորելու համար Աստուծոյ անունը։